作者:王勃
標題:出境遊山二首
內容:源水終無路，山阿若有人。驅羊先動石，走兔欲投巾。洞晚秋泉冷，巖朝古樹新。峰斜連鳥翅，磴疊上魚鱗。化鶴千齡早，元龜六代春。浮雲今可駕，滄海自成塵。振翮淩霜吹，正月佇天潯。回鑣淩翠壑，飛軫控青岑。巖深靈灶沒，澗毀石渠沉。宮闕雲間近，江山物外臨。玉壇棲暮夜，珠洞結秋陰。蕭蕭離俗影，擾擾望鄉心。誰意山遊好，屢傷人事侵。